Martin Glerup (S), 2000-12-01:
Hr. Søren Kolstrup vil jeg gerne oplyse om, at det ønske for så vidt er opfyldt allerede, idet man jo løbende foretager undersøgelser og vurderer de oversigter over indvindingen i Nordsøen, der ligger på det danske sokkelområde.
Og det er klart, at med hensyn til udbudsrunder tager de udgangspunkt i aktivitetsniveauet og de ressourcer, der er, sådan at man kan få den mest optimale udnyttelse af de ressourcer.
Så jeg kan meget let give et tilsagn om, at de vurderinger er lagt ind og fortsat vil være lagt ind i det her spil.
Indledningsvis vil jeg understrege, at Nordsøens energiressourcer har en kæmpemæssig betydning for det danske samfund, for vi er jo nu mere end selvforsynende med olie og naturgas.
Det betyder, at vores forsyningssikkerhed er i top, det betyder, at vi ikke har udgifter til at købe olie og naturgas i udlandet, men at det danske samfund tværtimod tjener godt på at eksportere til udlandet, og det betyder endelig, at energisektoren er et stort økonomisk aktiv til gavn for den danske samfundsøkonomi.
Ja, det kan være vanskeligt at svare på.
Dansk Undergrunds Consortium har tilbudt DONG yderligere 20 milliarder kubikmeter gas til salg, og de mængder kommer oven i den nuværende aftale, som betyder, at DUC sælger 6,6 milliarder kubikmeter naturgas årlig til DONG ifølge den såkaldte take and pay-aftale.
Med de nuværende påviste mængder og det nuværende indvindingsniveau
vil der være naturgas i Nordsøen til omkring 16 år og olie til mellem 20 og 30 år, men de tal skal dog tages med alt muligt forbehold.
Socialdemokratiet er af den opfattelse, at en fornuftig og bæredygtig udnyttelse af Nordsøens ressourcer er af uvurderlig betydning for alle danskere.
Alene næste år får det danske samfund 7,4 mia. kr. ind i produktionsafgift, olierørsafgift og selskabsskat takket være den danske olie- og naturgasindvinding.
Den optimale ressourceudnyttelse opnås, ved at udvindingen af olie og gas sker på en afbalanceret måde, dvs. at der på den ene side ikke sker en overudnyttelse af felterne, men at der på den anden side heller ikke sker en underudnyttelse af dem.
Kunsten består i at finde den rette balance med henblik på den mest hensigtsmæssige udnyttelse af felterne i Nordsøen.
Med de nuværende høje verdensmarkedspriser på olie og naturgas får såvel koncessionshaverne som det danske samfund mange penge i kassen.
Det kan diskuteres, hvorvidt kagen deles på den rigtige måde, eller med andre ord: Får
den danske stat tilstrækkeligt udbytte via de nuværende skatter og afgifter?
De økonomiske vismænd peger på, at beskatningen bør strammes, og Socialdemokratiet er enig i, at der bør ske ændringer, og at samfundet i de fremtidige tilladelser skal stille krav om at få en øget bid af kagen.
Skatteministeren har på den baggrund iværksat et udvalgsarbejde for at få disse ændringer ind i de fremtidige tilladelser.
Vi er af den opfattelse, at der anstændigvis ikke skal lovgives med tilbagevirkende kraft, men at de nye regler skal gælde fremtidige tilladelser.
Socialdemokratiet støtter en fortsat fornuftig og bæredygtig anvendelse af Nordsøens ressourcer.
Vi mener overordnet set, at Saudi-Arabiens tidligere olieminister Yamani har ret i følgende påstand: Stenalderen ophørte ikke på grund af mangel på sten, og oliealderen vil heller ikke ophøre på grund af mangel på olie.